SPAVD sąvoka „planai ir programos“ neapibrėžta, tik apibūdinta. Pirmajame sprendime dėl SPAVD taikymo srities Europos Sąjungos Teisingumo Teismas paaiškino, kad vien todėl, kad planai ir programos priimti kaip įstatymas, jų negalima pašalinti iš šios direktyvos taikymo srities. Be to, planai ir programos, būtini pagal nacionalines arba norminių aktų nuostatas, kuriomis nustatomos kompetentingos institucijos ir atitinkama procedūra, nors jų patvirtinti neprivaloma, vis tiek gali patekti į SPAVD taikymo sritį, jeigu atitinka atitinkamus direktyvoje nustatytus reikalavimus. Kilus abejonių, planai bei programos ir kitos priemonės gali būti atskiriamos atsižvelgiant į konkrečius SPAVD 1 straipsnyje nustatytus tikslus, būtent į tai, kad reikia atlikti planų ir programų, galinčių turėti didelį poveikį aplinkai, poveikio aplinkai vertinamą.

3.1. PAV direktyva

11 straipsnio 2 dalyje nustatyta, kad strateginis poveikio aplinkai vertinimas turi būti atliekamas nepažeidžiant jokių PAV direktyvos ar bet kurių kitų ES teisės aktų reikalavimų. Europos Sąjungos Teisingumo Teismas savo sprendimuose yra pripažinęs, kad pagal PAV direktyvą atliekamas poveikio aplinkai (aplinkosauginis) vertinimas neturi poveikio konkretiems SPAVD direktyvos reikalavimams, taigi jį atlikus neatleidžiama nuo pareigos atlikti SPAVD direktyva reikalaujamą poveikio aplinkai vertinimą siekiant įvykdyti joje nustatytus konkrečius aplinkosauginius reikalavimus. Be to, Europos Sąjungos Teisingumo Tesimas patvirtino, kad PAV ir SPAV procedūros skiriasi dėl daugelio priežasčių. Todėl būtina vienu metu laikytis abiejų direktyvų reikalavimų.

Iš praktikos matyti, kad abiejų procedūrų ribos ne visada aiškios ir dažnai sutampa, visų pirma tai pasakytina apie planus, programas arba projektus, susijusius su žemės naudojimu ir (arba) teritorijų planavimu. Taip yra dėl to, kad tokie planai, programos ar projektai gali turėti ir planų bei programų, ir projekto savybių. Vis dėlto SPAV procedūra dažniausiai ir taikoma žemės naudojimo ir (arba) teritorijų planams. Vykdant tokias vertinimo procedūras svarbu užtikrinti atitiktį ir SPAVD, ir PAV direktyvai, visų pirma tada, kai valstybės narės pasirenka taikyti suderintas procedūras.

Suderintas arba bendras procedūras valstybės narės gali taikyti savo nuožiūra ir tik 10 valstybių narių pasirinko savo nacionalinės teisės aktuose nustatyti bendras arba suderintas procedūras.

3.2. Buveinių direktyva

Daug valstybių narių laikosi nuomonės, jog nekyla pavojaus, kad atitinkamas vertinimas pagal Buveinių direktyvos 6 straipsnio 3 dalį sutaps su SPAV. Taip yra dėl skirtingos abiejų procedūrų aprėpties ir jų tarpusavio sąveikos. Europos Sąjungos Teisingumo Teismas išaiškino, kad SPAVD būtų taikoma visada, kai, įgyvendinant atitinkamus planus ir programas, esama išankstinių sąlygų, kuriomis reikalaujama, būtų atliekamas vertinimas pagal Buveinių direktyvą.

4. Europos struktūrinių ir investicijų fondų (2014–2020 m.) bendrai finansuojami planai ir programos

SPAVD 3 straipsnio 9 dalyje nustatyta, kad ES bendrai finansuojami planai ir programos patenka į direktyvos taikymo sritį. Bendrųjų nuostatų reglamentas ir su konkrečiais fondais susiję reglamentai 2014–2020 m. programavimo laikotarpiu taikomi penkiems atitinkamiems Europos struktūriniams ir investicijų fondams (ESI fondai). SPAVD taikyta beveik visoms ESI fondų bendrai finansuotoms 2014–2020 m. laikotarpio programoms, nes jomis nustatyti tolesnio projektų vystymo pagrindai.

Bendrųjų nuostatų reglamentu SPAVD taikymas patobulintas dvejopai. Pirma, pagal reglamento 55 straipsnio 4 dalį „[k]ai tinkama, į <...> vertinimus įtraukiami reikalavimai dėl strateginio poveikio aplinkai vertinimo“. Ex ante vertinimui palengvinti Komisija parengė rekomendacinius dokumentus. Rekomendaciniuose dokumentuose nustatyta, kad, rengiant planus ir programas, SPAV turi būti atliekamas iš anksto ir turi būti užbaigtas iki planų ir programų patvirtinimo.

Antra, Bendrųjų nuostatų reglamente nustatytos ex ante sąlygos ir tai yra nauja 2014–2020 m. programavimo laikotarpio ypatybė. Nustatant ex ante sąlygas siekiama užtikrinti, kad būtų sudarytos būtinos sąlygos, reikalingos norint veiksmingai ir efektyviai panaudoti Sąjungos paramą, ir kad būtų veiksmingai taikomos PAV ir SPAV direktyvos. Bendrosios ex ante sąlygos apima ir priemones, kuriomis užtikrinamas veiksmingas SPAVD taikymas. Kelioms valstybėms narėms teko iš dalies keisti savo nacionalinės teisės aktus. Taigi buvo patikslinta reglamentavimo sistema, susijusi su aplinkosauginių sprendimų priėmimo procesu, ir sustiprintos SPAVD taikančių institucijų darbuotojų žinios ir įgūdžiai. Reglamentu taip pat nustatyta teminė ex ante sąlyga, susijusi su transporto sektoriumi; ja reikalaujama pateikti išsamius pagrindinių transporto investicijų planus ir programas, atitinkančius teisinius SPAVD reikalavimus.

Beveik visos valstybės narės įvykdė bendrąsias ex ante sąlygas, susijusias su SPAVD. Dauguma valstybių narių nurodė, kad dėl bendrojo ir daugiasektorio ESI fondų programų pobūdžio vykdyti SPAV procedūras būna sunku, bet to, dažnai reikėjo jas paspartinti. Valstybės narės nurodė, kad apie tikėtiną didelį planų ir programų poveikį turima informacija planų ir programų rengimo ir tvirtinimo metu būna gana bendra. Tai buvo konkreti kliūtis vertinant tarpvalstybinių programų poveikį. Konkrečius rekomendacinius dokumentus, kuriais aiškinama, kaip atlikti ESI fondų planų ir programų SPAV, parengė nedaug valstybių narių. Dauguma valstybių narių naudojosi Komisijos pateiktomis rekomendacijomis.

5. SPAV direktyvos veiksmingumas

SPAVD įgyvendinimo veiksmingumą galima vertinti kaip jos galimybių daryti poveikį ir planavimo procesui, ir galutiniam planų bei programų turiniui, sąlygą. Visos valstybės narės pripažino, kad SPAV procedūra bent tam tikru mastu darė poveikį planavimo procesui ir kad dėl jos pagerėjo planų ir programų kokybė. Valstybės narės ir specialistai laikosi vienodos nuomonės, kad procedūra būna veiksmingesnė, kai esama politinės valios veiksmingai daryti poveikį planavimo procesui. Taip užtikrinama, kad aplinkos aspektai būtų išsamiai įtraukti į planavimo ir sprendimų priėmimo procesą.

Daug valstybių narių paminėjo, jog labiau tikėtina, kad SPAV procedūra turės poveikį nedidelio masto ir regioniniams planams bei programoms (pvz., žemės naudojimo), nei nacionaliniams planams bei programoms, dėl kurių strateginiai sprendimai dažnai priimami politiniu lygmeniu ir vėliau, atlikus SPAV procedūrą, turima labai nedaug galimybių juos persvarstyti. Pavyzdžiui, dauguma valstybių narių pripažino, kad, tinkamai išnagrinėjus alternatyvas, tai gali turėti poveikį planų ir programų turiniui, bet praktiškai alternatyvomis pirmiausia siekiama mažinti arba švelninti neigiamą poveikį. Tačiau tokiomis priemonėmis taip pat galima veiksmingai užtikrinti aplinkos apsaugą.

Daug valstybių narių pripažino viešų konsultacijų svarbą didinant vertinimo skaidrumą ir patikimumą. Tai svarbu, nes į vertinimo rezultatus turi būti atsižvelgiama priimant galutinį sprendimą dėl planų ir programų tvirtinimo. Tačiau per 10 SPAVD įgyvendinimo metų valstybės narės pastebėjo, kad tai, kiek priimant galutinį sprendimą dėl planų ir programų atsižvelgiama į SPAV procedūros rezultatus, dažnai priklauso nuo sprendimo priėmimo specifikos, ir tai gali būti daroma įvairiai – pradedant įsipareigojimu atsižvelgti į vertinimo rezultatus ir baigiant paprasčiausiu procedūriniu reikalavimu pažymėti varnele, kad reikalavimas įvykdytas.

6. Išvados

2007–2014 m. valstybėms narėms didesnių įgyvendinimo sunkumų nekilo. Europos Sąjungos Teisingumo Teismas priėmė kelis sprendimus, kuriais išaiškino SPAVD reikalavimus. Valstybės narės ėmė direktyvą įgyvendinti geriau ir įgijo daugiau jos taikymo patirties. Prireikus valstybės narės iš dalies keitė savo nacionalinės teisės aktus, kad būtų užtikrinta atitiktis direktyvai.

SPAVD įgyvendinimo valstybėse narėse mastas priklauso nuo įvairių administracinių ir teisinių priemonių, kuriomis padedama ją taikyti. Taikymo sunkumai yra susiję su skirtingais SPAV procedūros aspektais (pavyzdžiui, aplinkos apsaugos ataskaitai rengti naudojamos informacijos kokybe ir galimybe ją gauti). Tai itin būdinga planams ir programoms, kuriais siekiama plačios aprėpties (pvz., visos šalies ar sektoriaus masto) tikslų. Tebėra neaiškumų dėl kelių pagrindinių sąvokų, pavyzdžiui, dėl „priimtinų alternatyvų“. Nors kai kuriuos klausimus būtų galima išspręsti rekomendaciniais dokumentais, PAV ir SPAV procedūrų sąveika, pasirodo, kelia problemų, visų pirma tada, kai planai ir programos turi projekto savybių.

Visos valstybės narės turėtų siekti, kad jų įgyvendinimo veiksmais būtų užtikrinta atitiktis SPAVD. Prireikus valstybės narės turėtų imtis aktyvių iniciatyvų, pavyzdžiui, rengti rekomendacinius dokumentus, mokymus, dalytis informacija ir kurti aplinkosauginės informacijos duomenų bazes. Remdamasi šia ataskaita Komisija, kitą kartą atlikdama vertinimą, nagrinės, kaip didinti teigiamą SPAVD poveikį ir geriau parodyti Europos pridėtinę vertę, veiksmingumą ir efektyvumą.